Sami Rintala

Sami (Juhani) Rintala (født 1969 i Helsingfors) er en finsk arkitekt og kunstner som har etablert seg med kontor i Oslo. Han er også professor II ved Institutt for byggekunst, form og farge på NTNU i Trondheim.

Utdanning 
Han studerte arkitektur på Tekniska högskolan i Helsingfors og tok eksamen i 1999.

Casagrande & Rintala 
Han ble først kjent for sine samarbeidsprosjekter med Marco Casagrande, som de kalte Casagrande & Rintala. Prosjektet varte fra 1998 til 2003, og i denne tiden gjennomførte de en rekke arkitektoniske installasjoner rundt om i verden, gjerne i forbindelse med kunstutstillinger, for eksempel på Veneziabiennalen, hvor de stilte i 2000. Disse arbeidene kombinerte arkitektur med kritisk tenkning rettet mot samfunnet, naturen og en arkitekts egentlige oppgave, alt innenfor en cross-over kunstpraksis hvor de brukte rom, lys, materialer og menneskekroppen som uttrykksmidler.

Land(e)scape (1999) 
Prosjektet som først gjorde Casagrande & Rintala kjent, var installasjonen Land(e)scape (1999) i Nyslott. Tre utløer som ikke lenger var i bruk ble satt opp på ti meter høye føtter for å følge sine bønder til byen. Slik kunne de sette et kritisk søkelys på avfolkingen av landsbygdene. Løene ble siden satt i brann.

60 Minute Man 
Dette prosjektet på Venezia-biennalen samlet all avføring fra mennesker som kom i Venezia i løpet av 60 minutter i en gammel båt hvor de plantet en hage. Slik laget de en tredimensjonal collage av en samfunns avfall og kommenterte med det Biennalens tema «mindre estetikk, mer etikk».

Andre prosjekter 
 Installasjonen «1000 hvite flagg» Koli nasjonalpark, Finland, (2000): 1000 hvite laken fra finske mentalsykehus satt opp på stålstenger på et fjell i parken. 
 Installasjonen «Convoy»: Tre forlatte robåter satt loddrett på Saimen i Rantasalmi. (2000)
 «Quatzalcoatlus», en arkitektonisk installasjon til Havannabiennalen i Havanna på Cuba. (2000)
 Arkitektonisk installasjon av 15000 bøker på Piazza Della Republica, Biennale Dell´Arte Contemporanea di Firenze 2001, Firenze, (2001). 
 Arkitektonisk installasjon i Anchorage, tvers overfor Federal Building og Museum of History and Art: En tempelstruktur av brukte jernbaneoljetanker og østersskjell. (2003)
 Migration - en arkitektonisk installasjon på Kontraskjæret i Oslo, et flyvende bibliotek for byens innbyggere. Et sted man kan lese en bok og være i flyt, vugge fredfullt mens man ser på landskapet som beveger seg. Migration ble ferdigstilt i 2004, har vært på en reise og er nå satt opp på nytt i skogen på Flagstad Østre.  
 Installasjonen «Floating Sauna» i Rosendal.

Arkitektvirksomhet 
Hotel Kirkenes har fått benevnelsen «angivelig verdens minste hotell». Det er et hotell med bare tre sengeplasser fordelt på to soverom. Det står helt ute på bryggekanten i Kirkenes og er bygget av tre, bare vindu på en side. Hotellet ble bygget dugnad på ti dager i 2005. Det er på 20 m² i to etasjer og har en lobby og de to soverommene. Det fyres bare opp når det er gjester, og fyringen skjer med ved.

I 2007 startet Rintala arkitektkontoret Rintala Eggertsson Arkitekter sammen med den islandske arkitekten Dagur Eggertsson. De har kontor i Oslo og Bodø.

Priser 
 I 2009 ble Rintala Eggertsson Arkitekter nominert til Mies van der Rohe Award for prosjektet Boxhome. I alt var det ti prosjekter fra Norge som ble nominert av i alt 340 prosjekter fra hele verden. 
 I 2009 var Rintala også en av fem nominerte til Global Award for Sustainable Architecture.

Referanser

Eksterne lenker 
 
 
 Rintala Eggertsson Architects
 Joker i nord. Artikkel om Rintala i Dagens Næringsliv.

Finske arkitekter
Finske kunstnere
Personer fra Helsingfors